Kommissionens beslutning

af 17. juli 2002

om Italiens påtænkte statsstøtte til fordel for Acciaierie di Sicilia SpA

(meddelt under nummer K(2002) 2594)

(Kun den italienske tekst er autentisk)

(EØS-relevant tekst)

(2002/938/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 4, litra c),

under henvisning til Kommissionens beslutning nr. 2496/96/EKSF af 18. december 1996 om fællesskabsregler for støtte til jern- og stålindustrien(1), særlig artikel 6, stk. 5,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger i overensstemmelse med disse artikler(2), og under hensyntagen til de fremsendte bemærkninger, og

ud fra følgende betragtninger:

I. SAGSFORLØB

(1) Italien meddelte ved brev af 20. december 2001, der indgik i Kommissionen den 21. december 2001, at man påtænkte at yde støtte til fire projekter, der gennemføres af Acciaierie di Sicilia SpA.

(2) Ved brev af 15. februar 2002 meddelte Kommissionen Italien, at den havde besluttet at indlede proceduren efter artikel 6, stk. 5, i beslutning nr. 2496/96/EKSF (herefter benævnt stålstøttereglerne) over for den pågældende støtte.

(3) Kommissionens beslutning om at indlede proceduren blev offentliggjort i De Europæiske Fællesskabers Tidende(3). Kommissionen opfordrede interesserede parter til at fremsætte bemærkninger til den omhandlede støtte.

(4) Ved brev af 12. april 2002 trak Italien anmeldelsen tilbage for alle støtteforanstaltningers vedkommende bortset fra én (køb af et røgrensningsanlæg for elektroovn), der er omfattet af nærværende beslutning. Det underrettede endvidere Kommissionen om, at under hensyn til fristen den 22. juli, der pålægges af reglerne om støtte til jern- og stålindustrien, for betaling af støtten, vil kun den første rate af støtten blive udbetalt.

(5) Ved brev af 17. april fremsatte UK Steel Association bemærkninger til støtten. Kommissionen videresendte dem til Italien, der svarede ved at fremsende modbemærkninger ved brev af 16. maj 2002.

II. UDFØRLIG BESKRIVELSE AF STØTTEN

(6) Acciaierie di Sicilia er stålproducent og hører under Alfa Acciai-koncernen. Selskabet blev oprettet i maj 1998 og lå stille indtil marts 1999, da det erhvervede Acciaierie Megara SpA's anlæg, der havde været holdt lukkede siden 1996. Acciaierie di Sicilia satte valseværket i gang igen i april 1999 og stålværket i oktober samme år.

(7) Støtten ydes af ministeriet for fremstillingsvirksomhed i henhold til lov 488/92 om støtte i ugunstigt stillede områder. Støtten blev godkendt den 9. april 2001 under forudsætning af Europa-Kommissionens tilladelse.

(8) Som følge af ovenomtalte tilbagetrækning af anmeldelsen (se betragtning 4) går støtten på kun ét projekt. Den i henhold til lov nr. 488/92 bevilgede støtte er beregnet på grundlag af en procent, der er udtrykt i nettosubventionsækvivalent (NSÆ), som ikke overskrider den højeste støtte, der godkendes af Europa-Kommissionen, for den pågældende støtteordning, på grundlag af virksomhedens størrelse og produktionsenhedens beliggenhed. I tilfældet Acciaierie di Sicilia er den procent, der er godkendt af Italien, på 17,5 % NSÆ, hvilket svarer til 680000 EUR, der udbetales i tre rater. Dog vil der kun blive udbetalt én rate. Den effektive støtte andrager således 220000 EUR.

(9) Støtten er bestemt til et røgrensningsanlæg til elektroovn. For øjeblikket har smelteovnen kun en eneste primær udsugning til den røg, der fremkommer under smelteprocessen, når ovnlåget er lukket, men dette anlæg renser ikke den røg, der frigøres, når ovnen åbnes til fyldning og tømning. De grænser for støvemissioner, der er fastsat af regionen Sicilien i 1992, og som overholdes af det nuværende anlæg, er på 25 mg/mc. Med det nye anlæg, vil emissionerne blive nedsat med 40 %, og de vil således være på 15 mg/mc. Investeringen medfører ikke en nedsættelse af udgifterne. De støtteberettigede udgifter udgør 2400030 EUR og omfatter anlæg og værktøj.

III. BEMÆRKNINGER FRA INTERESSEREDE PARTER

(10) UK Steel Association hævder, at investeringen kan betragtes som en ægte miljøinvestering. Efter selskabets mening er det imidlertid uomgængelig nødvendigt, at Italien påviser, hvornår virkningerne af miljøbestemmelserne indtræder i forhold til datoen for anlæggets igangsætning.

IV. BEMÆRKNINGER FRA ITALIEN

(11) Eftersom den tvivl, som Kommissionen har givet udtryk for, hovedsagelig skyldtes manglende oplysninger i anmeldelsen, har de italienske myndigheder nøjedes med at tilvejebringe de manglende oplysninger.

V. VURDERING AF FORANSTALTNINGEN

(12) Selskabet Acciaierie di Sicilia SpA fremstiller stålvarer, der er omfattet af bilag I til EKSF-traktaten. Der er derfor tale om en virksomhed, som omhandlet i nævnte traktats artikel 80, og reglerne for støtte til jern- og stålindustrien finder anvendelse herpå.

(13) I henhold til stålstøttereglernes artikel 3 kan stålvirksomheder modtage støtte til miljøinvesteringer. Betingelserne for, at en sådan støtte er forenelig med fællesmarkedet, er fastsat i bilaget til stålstøttereglerne og i fællesskabsrammebestemmelserne om statsstøtte til miljøbeskyttelse(4) (herefter benævnt "miljøstøttebestemmelserne fra 1994").

(14) På grundlag af miljøstøttebestemmelserne fra 1994 kan støtte til investeringer i anlæg eller værktøj til nedsættelse eller fjernelse af forurening, hvorved virksomheden kan nå op på miljøbeskyttelsesniveauer, der er langt højere end de af loven foreskrevne, tillades for op til 30 % brutto af de støtteberettigede udgifter (punkt B, første afsnit).

(15) I bilaget til stålstøttereglerne står der, at med hensyn til virksomheder, som går betydeligt videre end de bindende miljøbeskyttelsesniveauer, skal enhver fordel med hensyn til lavere produktionsomkostninger som følge af disse betydelig højere grader af miljøbeskyttelse fratrækkes de støtteberettigede udgifter.

(16) I det foreliggende tilfælde skal det bemærkes, at det nye anlæg i betydelig grad vil forbedre miljøbeskyttelsesniveauet, men at det ikke vil indebære lavere produktionsomkostninger. Desuden ligger intensiteten af den foreslåede støtte (9,2 %) under den overgrænse, der er fastsat i punkt 3.2.B i miljøstøttebestemmelserne fra 1994 (30 %).

VI. KONKLUSION

(17) På baggrund af ovenstående betragtninger er den statsstøtte, Italien påtænker at yde Acciaierie di Sicilia SpA i henhold til lov 488/92, og som andrager 220000 EUR, forenelig med fællesmarkedet. For så vidt angår den øvrige anmeldte støtte, indstilles den procedure, der blev indledt den 15. februar 2002, som følge af anmeldelsens tilbagetrækning -

VEDTAGET FØLGENDE BESLUTNING:

Artikel 1

Den statsstøtte på 220000 EUR til erhvervelse af et røgrensningsanlæg til elektroovn, Italien påtænker at yde i henhold til lov 488/92 til fordel for Acciaierie di Sicilia SpA, er forenelig med fællesmarkedet.

Artikel 2

Denne beslutning er rettet til Den Italienske Republik.

Udfærdiget i Bruxelles, den 17. juli 2002.

På Kommissionens vegne

Mario Monti

Medlem af Kommissionen

(1) EFT L 338 af 28.12.1996, s. 42.

(2) EFT C 70 af 19.3.2002, s. 4.

(3) Se fodnote 2.

(4) EFT C 72 af 10.3.1994, s. 3.